
Fforwm Cydraddoldeb Hiliol – Datganiad o Ymrwymiad a Gwerthoedd
Gwybodaeth am y datganiad hwn
Mae’r datganiad hwn yn amlinellu ymrwymiad a gwerthoedd Fforwm Cydraddoldeb Hiliol y GMC, o ran sicrhau bod pob cyfarfod yn cael ei gynnal mewn modd cynhwysol, a bod cyfraniad pob aelod yn cael ei barchu. 
Disgwylir i holl aelodau’r fforwm gynnal safon uchel o ymddygiad personol a thrin ei gilydd â pharch. Yn benodol, mae’n ofynnol iddynt hyrwyddo o’r ymddygiadau a amlinellir yn y datganiad hwn, ac i fod yn esiampl ohonynt. Dylai aelodau ddangos yr un ddyletswydd gofal tuag at ei gilydd ag y byddent tuag at gleifion, ac yn y gweithle. 
Gwerthoedd ac ymddygiadau
Rydym wedi ymrwymo i sicrhau bod y fforwm yn agored a chynhwysol; lle gall aelodau gyfrannu eu meddyliau a’u syniadau’n gyfartal a bod yn hyderus y bydd eu safbwyntiau’n cael eu gwerthfawrogi a’u trin â pharch. 
Mae gwahaniaethau barn a fynegir mewn modd parchus a sensitif yn normal ac yn cael eu croesawu. Byddant yn ein helpu ni i gyd i ddysgu gan y rhai sydd â gwahanol brofiadau a safbwyntiau. 
Dyma’r tair egwyddor ymddygiad allweddol sy’n gyrru gwaith y fforwm:
· Parch:  Gwerthfawrogi cyfraniadau pobl eraill, gan wrando ar ei gilydd a cheisio gweld pethau o safbwynt pobl eraill.  Hefyd, bod yn barchus mewn unrhyw negeseuon e-bost neu ohebiaeth ysgrifenedig.

· Proffesiynoldeb:  Paratoi ar gyfer cyfarfodydd, eu mynychu a chymryd rhan ynddynt. Dangos a bod yn esiampl o’r ymddygiad gofynnol a ddisgwylir gan feddygon, cymdeithion meddygol a cymdeithion anesthesia. 
 
 

· Cydweithio:  Ceisio barn y rhai yr ydych yn eu cynrychioli ar y materion sy’n effeithio arnynt.  Rhannu gwybodaeth a gwaith y fforwm gyda’ch aelodau. Ceisio rhoi eich safbwyntiau a’ch cyngor mewn cyd-destun er mwyn helpu i nodi meysydd o flaenoriaeth a chyfleoedd cyffredin. 

Rolau a chyfrifoldebau
Byddwn yn cadeirio’r cyfarfod mewn ffordd deg a chynhwysol, gan sicrhau bod pob aelod yn cael cyfle cyfartal i godi materion neu roi sylwadau ar faterion a godwyd. 
Dylai pob aelod gofio nad yw profiadau personol o bosibl yn cynrychioli profiadau ehangach eu proffesiwn ac na ddylid eu rhannu oni bai fod hynny’n ddefnyddiol i ddangos y materion strategol y bydd y fforwm yn eu trafod. 
Dylai aelodau sicrhau eu bod yn cynrychioli ehangder barn eu cymheiriaid yn gywir a cheisio cymhwyso’r safbwyntiau hyn i helpu i nodi meysydd blaenoriaeth a chyfleoedd cyffredin. Dylai pob aelod werthfawrogi gwahanol safbwyntiau fel cyfle i ddysgu a dylent herio’r rhain mewn modd adeiladol a phriodol.
Dylai pob aelod fod yn ymwybodol o’r angen i fynegi ei farn yn gryno, gan roi cyfle i eraill gyfrannu at drafodaethau.
Presenoldeb ac aelodaeth
Mae’r amrywiaeth eang o sefydliadau sy’n cael eu cynrychioli ar y fforwm wedi cael eu gwahodd er mwyn sicrhau nad oes yr un safbwynt unigol yn dominyddu’r sgyrsiau rydym yn eu cael am gydraddoldeb, amrywiaeth a chynhwysiant.
Gofynnir i sefydliadau enwebu un aelod i gynrychioli barn eu haelodaeth ehangach. Dylai’r aelod hwn wneud pob ymdrech i fynychu cyfarfodydd y fforwm a chyrraedd mewn da bryd i ddechrau’r cyfarfod yn brydlon er mwyn dangos gwerthfawrogiad o amserlenni ac ymrwymiadau aelodau eraill.
Dim ond un aelod o bob sefydliad gaiff fynychu pob cyfarfod. Fodd bynnag, mae gan sefydliadau hawl i anfon un dirprwy pan nad yw eu cynrychiolydd enwebedig yn gallu bod yn bresennol. Rhaid iddynt roi gwybod i ni ymlaen llaw a rhoi enw a manylion cyswllt y dirprwy enwebedig.
Dylai aelodau gymryd rhan weithredol mewn trafodaethau yn y fforwm. Mae seddi ar y fforwm yn gyfyngedig felly dylai aelodau siarad â’n staff os nad ydynt yn teimlo bod eu rôl yn y fforwm yn ystyrlon mwyach.
Os nad yw sefydliadau’n gallu dod i gyfarfodydd yn gyson, efallai y gofynnir iddynt ildio eu lle ar y fforwm er mwyn i eraill allu cymryd rhan.
Dylai’r aelodau roi gwybod i ysgrifenyddiaeth y fforwm os oes unrhyw faterion perthnasol yn gallu effeithio ar eu haelodaeth. Gallai’r rhain gynnwys gwrthdaro rhwng buddiannau, ymchwiliad wedi'i agor ar addasrwydd i ymarfer, neu ddileu enw oddi ar gofrestr yn wirfoddol. Bydd achosion o’r fath yn cael eu hystyried fesul achos, a byddwn yn cefnogi unigolion i aros yn aelodau. 
Ni chaniateir i aelodau fynd ati’n annibynnol i wahodd cyfranogwyr ychwanegol, er y byddwn yn mynd ati’n weithredol i ystyried enwebiad unrhyw sefydliad nad yw’n cael ei gynrychioli ar hyn o bryd. 
Cyfrinachedd
Pan fo’n briodol, mae aelodau’n ymrwymo i barchu natur gyfrinachol trafodaethau o fewn y fforwm. Bydd unrhyw wybodaeth nad yw’n briodol i’w rhannu’n ehangach yn cael ei nodi gan y Cadeirydd. 
Gall aelodau hefyd nodi eitemau y maent yn dymuno eu cadw’n gyfrinachol yn y fforwm. Pan fo rhai eitemau penodol wedi cael eu nodi fel rhai cyfrinachol neu dan embargo, dylai’r fforwm gadw at gyfarwyddyd y Cadeirydd. Ni ddylai safbwyntiau personol aelodau eraill gael eu cynrychioli’n gyhoeddus heb gael eu cydsyniad ymlaen llaw.
Cyfathrebu ac ymgysylltu
Gofynnwn i aelodau gydweithio â sefydliadau eraill sy’n cynrychioli’r un grŵp o feddygon neu grwpiau tebyg, ac i gytuno i hyrwyddo eu rôl ar y fforwm i’w cymheiriaid. Gall hyn fod drwy ein gwefan, cyfryngau cymdeithasol, neu wefan eu sefydliadau eu hunain.
Pan fo’n briodol, mae aelodau’n cytuno i ledaenu gwybodaeth a drafodwyd yn y fforwm gyda’u cymheiriaid a rhoi cyfle i’w haelodau roi sylwadau.

